# Tolnay Pál

(Gyulafehérvár, 1891. dec. 28.–Bp., 1985. jún. 2.): az első magyar színháztechnikai mérnök. A Budapesti Műszaki Egyetemen szerzett gépészmérnöki diplomát 1913-ban. 1913–1924 között egyetemi tanársegéd volt, közben 46 hónapos frontszolgálatot teljesített az I. világháborúban. 1921-ben közgazdasági mérnöki oklevelet szerzett. 1926-ban pályázat útján az állami színházak főmérnöke lett. Színpadtechnikai ismereteit a drezdai Staatsoperben alapozta meg. A SzAk tanára is volt. 1948-ban váratlanul nyugdíjazták. Ettől kezdve 1967-ig színháztechnikai tervezőként dolgozott mint a Középülettervező Intézet Színháztechnikai Szakosztályának vezetője. Nevéhez fűződik 14 hivatásos színház újjáépítése és 79 egyéb művelődési létesítmény tervezése. Elévülhetetlen érdemeket szerzett a Szegedi Szabadtéri Játékok és más szabadtéri színpadok létesítésében is. Könyve: Az ismeretlen Operaház (Borsa M.-sal, 1984).