# Déry Gabriella

(Budafok, 1933. okt. 12.– ): énekesnő (szoprán). Tanulmányait 1953–1958-ig a Bartók Béla Zeneművészeti Szakközépiskolában végezte. 1955-től 1958-ig az Operaház énekkarának tagja, majd 1958-tól magánénekesnője. Szilágyi Erzsébetként (Erkel Ferenc: Hunyadi László) debütált. Pályája kezdetén főként koloratúrszerepeket énekelt, de hamarosan áttért a drámai szoprán szerepkörre, és Takács Paula örökébe lépve az Operaház vezető drámai szopránja lett. Elénekelte szinte az összes Verdi és Puccini drámai szoprán szerepet. Korszerű, árnyalatokban gazdag szerepformálása különösen alkalmassá tette R. Strauss hősnőinek (Tábornagyné, A rózsalovag, Ariadne) alakítására. Előadásában a töretlen szépségű, kiegyenlített hanganyag drámai előadói készséggel párosult. Számos Hungaroton-felvétel közreműködője (Erkel: Hunyadi László, Verdi: Aida, A trubadúr, Traviata). Vendégszerepelt Európa, valamint az amerikai kontinens több országában. Liszt Ferenc-díjas (1967), érdemes (1971) és kiváló művész (1980). F.Sz. Donna Anna (Mozart: Don Giovanni); Abigél (Verdi: Nabucco); Leonóra (Verdi: A végzet hatalma); Aida (Verdi); Sába királynője (Goldmark K.); Salome (R. Strauss); Turandot, Tosca (Puccini).

DÉRY GABRIELLA