# Bárdi Teréz; Braun Dincsi

(Kolozsvár, 1908. jún. 24.– Kolozsvár, 1987. júl. 8.): színésznő. 1927 őszén a debreceni színházban kezdte a pályáját. 1930–35-ben Kolozsvár, ill. Nagyvárad, 1935–1937 között Szatmár, majd 1937 őszétől Szeged következett, 1939–40-ben Marosvásárhelyen játszott, de a zsidótörvények következtében elvesztette az állását. 1941–42-ben a kolozsvári Zsidó Színház tagja volt. 1948-tól 1967-ben bekövetkezett nyugdíjazásáig a nagyváradi színháznál volt szerződésben. Hosszú pályája során a naivaszerepektől eljutott az anyaszerepekig. 1972-ben Izraelben m. nyelvű előadásokon vendégként lépett fel. F.Sz. Solvejg (Ibsen: Peer Gynt); Ophélia (Sh.: Hamlet); Jessica (Sh.: A velencei kalmár); Szalayné (Barta L.: Szerelem); Millerné (Schiller: Ármány és szerelem); Nagymama (Szirmai A.: Mágnás Miska); Mrs. Ann Putnam (Miller: A salemi boszorkányok). Szegeden a Janovics Jenő rendezte Tragédia előadásán Hyppiát alakította.