# Bónis Lajos

(Érsekújvár, 1863. szept. 9.–Bp., 1935. szept. 19.): színész. Szerelmes és bonvivánszerepeket játszott vidéken. 1906-tól a Nemzeti Színházban epizódistaként működött, főleg Rózsahegyi Kálmán szerepkörében volt kiváló. Ízléssel és gonddal alakította szerepeit. F.Sz. Amynias (Arisztophanész: Felhők); Krisztyán Tódor (Jókai M.: Az aranyember); Torcy marquis (Scribe: Egy pohár víz). Szerepelt az Agyú és harang (1915), az Egyenlőség (1918), a Becstelen becsület (1919) és a Diadalmas élet (1923) c. filmben. Felesége: Pákey Margit (?, 1873–Bp., 1960): színésznő. 1893–1905 között férjével együtt szerepelt.

M. A. 1881–84: Népszínház; 1884: Nagy Vince; 1885: Kolozsvár; 1886: Nemzeti Színház; 1887: Debrecen; 1888–90: Győr–Sopron; 1891: Székesfehérvár; 1892: Aradi Gerő; 1893; Kömley; 1894: Halmai Imre; 1895: Makó Lajos; 1896–99: Krecsányi Ignác; 1900: Kolozsvár: 1901–1903: Szendrey; 1903–05: Kövesi.