# Gyarmati Anikó

(Pilisborosjenő, 1908. ápr. 17.–?): színésznő. 1928-ban szerzett diplomát a SzAk-n, majd Alapi Nándor Országos Kamara Színházához szerződött és főként vidéken lépett fel. 1933–34-ben az Új Színpad, 1936–37-ben a Bethlen téri Színház tagja volt. 1941–42-ben nem volt éves szerződésben. 1945-ben a Nemzeti Színház szerződtette. 1948–50-ben az Állami Madách Színház, 1950–51-ben a dunántúli Népszínház tagja volt. 1952–1962 között több vidéki városban lépett fel, majd visszaszerződött a Nemzeti Színházhoz, melynek 1969-ig volt tagja. Főleg drámai karakterszerepekben jeleskedett, de bármilyen epizódfigurát sikerrel alakított. A hatvanas évek végén a rádióban és a televízióban is szerepelt. F.Sz. Terka (Móricz Zs.: Sári bíró); Baradlayné (Jókai M.–Hevesi S.: A kőszívű ember fiai); Fruzsina (Molière: A fösvény).