# Színpadművészeti Kiállítás

az első Színpadművészeti Kiállítást a Magyar Iparművészeti Társulat rendezte Budapesten (megnyílt: 1925. máj. 30.) a régi Műcsarnokban, a társulat fennállásának 40. évfordulója alkalmából tartott iparművészeti kiállítás keretében. A Színpadművészeti Kiállítás bemutatta, hogyan fejlődött a m. színpad díszítőművészete 1915–1925 között. Legkiemelkedőbb darabjai Bánffy Miklós gróf színes díszletvázlatai voltak. Alapvetően két irány érvényesült: a festőiséget – Faragó Géza, Kéméndy Jenő – és a konstruktív egyszerűséget – Medgyes László – hangsúlyozóké. Az akkori fiatalok, pl. Oláh Gusztáv az előbbit folytatták. A kiállításnak történeti anyaga nem volt. A második Színpadművészeti Kiállítást Németh Antal rendezte a szegedi Kultúrpalotában (megnyílt: 1929. nov. 16.). Ekkor főként Jaschik Álmos és növendékei mutatták be makettjeiket és kosztümterveiket.