# Simon György

(Rákospalota, 1923. jún. 21.– ): színész. Az Eötvös Loránd Tudományegyetem Állam- és Jogtudományi Karán 1952-ben végzett. Utána A Magyar Néphadsereg Színháza szerződtette. 1955-től 1959-ig a József Attila, 1959-től 1963-ig a kecskeméti Katona József, 1963-tól 1967-ig az egri Gárdonyi Géza, 1967-től 1971-ig a kaposvári Csiky Gergely, 1971-től 1973-ig a Békés Megyei Jókai, végül 1973-tól 1985-ben történt nyugdíjazásáig a Miskolci Nemzeti Színház tagja volt. Korábban szerelmes-szerepeket, később drámai hősszerepeket játszott, végül áttért a jellemszerepekre. Jászai Mari-díjas (1960), érdemes művész (1983). F.Sz. Praed (Sartre: A tisztességtudó utcalány); Szakhmáry (Móricz Zs.: Úri muri); Lord Cecil (Bruckner: Angliai Erzsébet); Alekszej (Visnyevszkij: Optimista tragédia); Warwick (Shaw: Szent Johanna); Versinyin (Csehov: Három nővér); Ruy Blas (Hugo); Orsino (Sh.: Vízkereszt); Bánk bán (Katona J.); Joe Keller (Miller: Édes fiaim); John Proctor (Miller: A salemi boszorkányok); Ádám (Madách I.: Az ember tragédiája); Aias (Szophoklész); Trigorin (Csehov: Sirály); Cyrano de Bergerac (Rostand); Othello (Sh.); Macbeth (Sh.); Falstaff (Sh.: IV. Henrik); Gajev (Csehov: Cseresznyéskert).