# Zsoldos Árpád

(Kolozsvár, 1933. aug. 21.– ): színész. 1955-ben végzett a marosvásárhelyi Szentgyörgyi István Színművészeti Intézetben. Előbb a kolozsvári színház, majd a hatvanas évek végén, ill. hetvenes évek elején a szatmári Északi Színház, azt követően a sepsiszentgyörgyi Állami Magyar Színház tagja. Nagy formátumú, széles skálájú színész. A klasszikus tragédiákban és vígjátékokban éppúgy sikerrel szerepel, mint a rendhagyóbb építkezésű drámai művekben. Eleinte különös, nyugtalan lírai hősök életre keltésével tette ismertté magát, azóta karakterszerepekben kamatoztatja tehetségét. Figuráit többnyire nagy belső fűtöttség, sejtelmesség, kavargó érzelmű indulati telítettség jellemzi. F.Sz. Tristan (Lope de Vega: A kertész kutyája); Zeusz (Eftimiu: Prométheusz); Apu (Kányádi S.: Ünnepek háza); Bábjátékos (Illyés Gy.: Dupla vagy semmi); Martinovics (Kocsis I.: A nagy játékos); Ill (Dürrenmatt: Az öreg hölgy látogatása); Szervét (Sütő A.: Csillag a máglyán).