# Szalma Ferenc

(Szeged, 1923. márc. 19.– ): énekes (basszus). Tanulmányait a szegedi konzervatóriumban, majd Nürnbergben és Bambergben végezte. 1952-ben került a Szegedi Nemzeti Színházhoz, először mint énekkari tag, majd 1957-től magánénekesként. 1954-ben nagy sikerrel mutatkozott be az Anyegin (Csajkovszkij) Zareckij szerepében. 1963-ban szerződött az Operaházhoz, amelynek 1983-ig, nyugdíjba vonulásáig egyik legnépszerűbb tagja volt. Számos hanglemezfelvétel közreműködője. Oratóriuménekesként is jelentős sikereket ért el. (Verdi, Mozart: Requiem, Beethoven: IX. szimfónia). Szuggesztív előadásmódja és kiegyenlített hangja a nagy karakterszerepekben érvényesült leginkább. 1961-ben Liszt Ferenc-díjat, 1976-ban érdemes művész elismerést kapott. F.Sz. Bolygó hollandi (Wagner); Marke (Wagner: Trisztán és Izolda); Sarastro (Mozart: A varázsfuvola); Ivan Szuszanyin (Glinka); Rocco (Beethoven: Fidelio); Doszifej (Muszorgszkij: Hovanscsina).