# Gózon Béla

(Bp., 1883. dec. 8.–Bp., 1927. márc. 25.): színész. 1902-ben végzett a SzAk-n, majd Aradra szerződött, onnan 1903-ban Kecskemétre, 1904-ben Újvidékre, 1905-ben Pécsre, 1906-ban Miskolcra került. 1914-ig Polgár Károly délvidéki, majd pozsonyi társ.-ában játszott, ahol hat éven át kedvelt hősszerelmes szerepeket alakított és rendezett. Az I. világháború idején katona volt. 1916-ban a Frontszínház tagja lett. 1921-ben Pécsett színművészeti kurzust nyitott és a környék iskoláiban műkedvelő klubokat vezetett, vizsgaelőadásokat rendezett. 1921-ben vendégszerepelt a Budai Színkörben. F.Sz. János (Molnár F.: Az ördög). F.R. Gárdonyi G.: A bor; Földes I.: Grün Lili; Sh.: Hamlet.