# színházakusztika

az akusztikai környezet megítélésében fizikai törvényszerűségek, ill. szubjektív szempontok játszanak szerepet. Az előbbiek közé tartozik pl. az utózengési idő, az elsődleges és másodlagos hangvisszaverődések, a káros jelenségek közül a visszhang. Ezeket a fajlagos – egy nézőre számított – térfogat mellett az adott tér formája, a hasznos és káros hangvisszaverő felületek, a hangelnyelő felületek mennyisége és elhelyezkedése, a nézőtéri székek elhelyezése stb. befolyásolja. A szubjektív megítélés függ a megszokástól, az egyéni érzékenységtől, az elvárásoktól. Az épületakusztika feladata, hogy az alapzajszintet a lehető legkisebb értéken tartsa. Ehhez hanggátló, hangnyelő anyagokat alkalmaz, amelyek megakadályozzák, hogy a külső v. az épületen belül működő zajforrások zavaró hatással legyenek az előadásra.