# Maleczkyné Ellinger Jozefa

(Pest, 1852. máj. 27.–Bp., 1920. ápr. 11.): énekesnő (szoprán). Ellinger József leánya. Először zongorázni, majd Erkel Ferenc tanácsára énekelni tanult. Egy hangversenyen tűnt föl 1872-ben. Még ez évben fellépett a Nemzeti Színházban, ahol 1874–1884 között tag volt. Az Operaház megnyitóján 1884-ben Melinda (Erkel Ferenc: Bánk bán) szerepét énekelte, és különösen hivatott interpretátora volt Erkel operáinak. A Zak kiváló énektanáraként 1892-től számos énekest – Sándor Erzsi, Rózsa Lajos – indított el a pályán. A rendkívül muzikális, briliáns technikával rendelkező kiváló koloratúrénekesnő 1896-ban mint tiszteletbeli tag búcsúzott. F.Sz. Matild (Rossini: Tell Vilmos); Traviata (Verdi); Donna Elvira (Mozart: Don Giovanni); Az Éj királynője (Mozart: A varázsfuvola); Norina (Donizetti: Don Pasquale); Dinorah (Meyerbeer); Lakmé (Delibes).