# Jónás Alfréd

(Bp., 1876–Bp., 1955. júl. 8.): színháztörténeti író. Jogot végzett, s a MÁV-nál mint főtanácsos dolgozott. Péchy Erzsihez fűződő szerelme ösztönözte színháztörténeti kutatásokra. Kéziratos műsorai, szerepkatalógusai, feljegyzései az Országos Széchényi Könyvtár Színháztörténeti Tárában, az Országos Színháztörténeti Múzeum és Intézetben és a Fővárosi Szabó Ervin Könyvtár Budapest-gyűjteményében találhatók. Művei – erős forráskritikával ugyan – alapjai lettek a hivatásos forráskiadásoknak, s e lexikonnak is.