# Merényi Zsuzsa

(Barmen, 1925. jún. 24.–Bp., 1990. aug. 15.): balettmester, főiskolai tanár, szakíró. Szaktanulmányait 1934–35-ben Szentpál Olga iskolájában, 1949–1952 között a leningrádi Rimszkij-Korszakov Zeneművészeti Főiskola balettmesteri tanszakán végezte. 1952–57-ben a SzAk docense, majd a koreográfus-pedagógus szak tagozatvezető tanára. 1952-től az ÁBI tanára, 1954-től évfolyamvezető balettmestere, 1971–1987 között a balettpedagógusképző tanszak vezetője, főiskolai tanár. Szakpedagógusi pályáján számos neves előadóművészt és balettmestert képzett ki. Kritikái, történet- és módszertani esszéi a Muzsika, a Táncművészet és a Tánctudományi Tanulmányok évfolyamaiban jelentek meg. F.M. Kis könyv a táncról (1960); Methodik des klassischen Tanzes I–V. (társszerzőként, Berlin, 1962–81); A klasszikus balett módszertana (1985).