# Petress Zsuzsa

(Bp., 1928. dec. 11.– ): színésznő. 1950-ben végezte el a SzAk-t, de a Fővárosi Operettszínház már 1949-ben szerződtette. 1966–68-ban Miskolcon, Győrben, Kaposvárott szerepelt, majd ismét a Fővárosi Operettszínház tagja lett. 1974 óta ritkábban játszik itthon, az USA-ban él. Operettek primadonnaszerepeit, majd musicalszerepeket alakított. Főként ezekben tudta megmutatni kiváló jellemábrázoló képességeit, mellyel képes volt egy teljes életutat bemutatni. Több lemezt készítettek vele, gyakran vendégszerepelt külföldön. 1954-ben Jászai Mari-díjat, 1974-ben érdemes, 1986-ban kiváló művész kitüntetést kapott. F.Sz. Erzsi (Strauss: Bécsi diákok); Pepita (Dunajevszkij: Szabad szél); Euridiké (Offenbach: Orfeusz); Ilonka (Kerekes J.: Állami Áruház); Pompadour (Fall); Glavári Hanna (Lehár F.: A víg özvegy); Golde (Bock: Hegedűs a háztetőn); Sylvia, Cecilia (Kálmán I.: A csárdáskirálynő); Angéla, Fleury (Lehár F.: Luxemburg grófja).

PETRESS ZSUZSA – Marie D’Agoult (Bródy T.–Semsei J.: Elfelejtett keringő)