# Ferenczy Annamária

(Magyarlápos, 1928– ): színésznő. Színházi pályafutását karénekesként kezdte 1949-ben Kolozsvárott az Állami Magyar Operában. Közben 1951-ben elvégezte a marosvásárhelyi Szentgyörgyi István Színművészeti Intézetet. 1953-ban megvált az operától és Nagyváradra szerződött. Tizenkét évig játszott operettekben, zenés és prózai darabokban, tragédiákban, társalgási drámákban és vígjátékokban. 1965-ben társ.-ot cserélt, Temesvárra szerződött, ahol nyugdíjazásáig az együttes tagja volt. Szerepeinek skálája széles, legjobb alakításait drámai erő és jellemformáló készség jellemzi. F.Sz. Lady Milford (Schiller: Ármány és szerelem); Gertrudis (Katona J.: Bánk bán); Yvette (Brecht: Kurázsi mama); Antigoné (Szophoklész); Melitta (Hubay M.–Vas I.–Ránki Gy.: Egy szerelem három éjszakája); Nagy Rózsi anyja, Balladás asszony (Sütő A.: Anyám könnyű álmot ígér). Előadóestjei: Évezredek húrjain; Neked.