# Orsolya Erzsi

(Bp., 1901. nov. 6.–Bp., 1984. máj. 13.): színésznő. Az Országos Színészegyesület színiiskoláját végezte el. 1920–21-ben Kecskeméten, 1921–22-ben Kaposvárott, 1922–23-ban Szegeden, 1923–24-ben Kassán játszott. 1924–25-ben a Víg-, 1927–1931 között az Új Színház tagja volt. 1933-ban a Víg-, 1934-ben a Kamara Színház, 1934-ben az Új Thália, a Magyar, 1938-ban a Pesti és Belvárosi, 1939-ben a Víg-, 1940-ben a Magyar, 1941-ben a Pesti és a Fővárosi Operettszínház juttatta feladatokhoz. 1941-től 1948-ig a Víg-, 1948–49-ben a Pesti Színház tagja volt. 1945-ben a Medgyaszay, 1946–47-ben a Madách Színházban is játszott. 1949–1955 között az Ifjúsági, 1955-től 1958-ig a Jókai és a Petőfi, 1958–1960 között a Fővárosi Operettszínház tagja volt. Ezt követően csak alkalmi fellépéseken szerepelt, ill. 1967-ben a veszprémi Petőfi és a Vígszínházban lépett színpadra. Vonzó megjelenésével, szép beszédével, aprólékosan kidolgozott játékával drámai művekben és vj.-okban egyaránt sikeres volt. F.Sz. Margit (Goethe: Faust); Puck (Sh.: Szentivánéji álom); Salome (Wilde); Mária (Boross E.: Vakablak); Pearce-né (Shaw: Pygmalion); Kvásnya (Gorkij: Éjjeli menedékhely); Margit királyné (Sh.: III. Richárd); Baradlayné (Jókai M.–Hevesi S.: A kőszívű ember fiai).

ORSOLYA ERZSI