# Fényes Aliz

(Nagyvárad, 1918. máj. 11.– ): színésznő. Édesapja díszlettervező volt. A kolozsvári színészek váradi vendégjátéka alkalmával statisztaként lépett fel a Magdát kicsapják c. darabban. Kádár Imre, a kolozsvári Thália Színház ig.-ja felismerte tehetségét, s színházához szerződtette. Rövid idő alatt a társ. népszerű színésznője lett. A színház erdélyi vendégjátékai során Brassóban, Nagyváradon, Temesváron, Marosvásárhelyen lépett fel. Rövid idő alatt klasszikus darabokban és modern színművekben főszerepeket játszott. Volt drámai hősnő és vj.-i naiva. Ő volt a m. színjátszás legfiatalabb Júliája (Sh.: Rómeó és Júlia), volt Éva Madách I. Az ember tragédiájában, Zília Heltai J.: A néma leventében, eljátszotta Shaw Szent Johannáját és ifj. A. Dumas: A kaméliás hölgy címszerepét. 1941-ben a Vígszínházba szerződött, ahol többek között Inkle-t alakította Somlay Artúr oldalán Hauptmann Naplemente előtt c. darabjában, és ugyancsak együtt játszották el Wilder A mi kis városunk c. drámájának főszerepeit. 1946-ban Erdélyben vendégszerepelt frenetikus sikerrel. 1947-ben a Belvárosi Színházban Kállay Ferenc oldalán újra eljátszotta Júliát. Érzelemgazdag játéka, vonzó külseje, játékának drámai ereje jól érvényesült a filmekben is. 1942–1944 között hét m. filmben játszott (A hegyek lánya, A láp virága, Szép csillag, Ragaszkodom a szerelemhez, Ördöglovas, Magyar kívánság hangverseny, Vihar után). Korán visszavonult a színháztól. Családjával Londonban telepedett le. – Ir. Kovács Gy.: Súgó nélkül (A Hét 1978-as Évkönyve); Enyedi S.: Öt év a kétszázból (1991).

FÉNYES ALÍZ A láp virága (1942) c. filmben