# Bihari József

(?, 1901. jan. 14.–Bp., 1981. febr. 25.): színész. A színitanoda elvégzése után, 1928-ban vidéken kezdte pályáját. 1935-től a Vígszínház, 1945-től 1965-ig a Nemzeti Színház elismert művésze volt. A székelyföldi születésű színész fanyar humorú, súlyos egyéniség volt. Egyszerű származású figurákat, népies epizódszerepeket alakított. A hányatott sorsú, küzdelmes életű emberek szerepeit nem eljátszotta, hanem átélte. Izzó tekintetével, apró gesztusaival, testtartásával ki nem mondott, szavakba nem önthető belső konfliktusokat érzékeltetett. Tiborc (Katona József: Bánk bán) szerepében utolérhetetlen alakítást nyújtott. Művészi nagyságáról a filmkockák is tanúskodnak. Kossuth-díjas (1951, 1953), érdemes (1952) és kiváló művész (1953). F.Sz. Bubnov (Gorkij: Éjjeli menedékhely); Orrondi (Sh.: Szentivánéji álom); Tiborc (Katona J.: Bánk bán); Varga Antal (Háy Gy.: Az élet hídja); Köröm Sándor (Urbán E.: Tűzkeresztség); Józsa (Illyés Gy.: Fáklyaláng); Pásztor (Szophoklész: Oidipusz király).

BIHARI JÓZSEF – Tiborc
(Katona J.: Bánk bán)