# Mosonyi Károly; Mannsberger Jakab

(Szeged, 1832. okt. 27.–Szeged, 1911. okt. 17.): színigazgató. Az 1848–49-es szabadságharcban honvéd volt. Az ötvenes évek elején Bécsben konzervatóriumban tanult. Tanulmányai befejeztével először zongoratanár volt Szegeden. 1870-ben igazgatói engedélyért folyamodott, amelyet megkapott, és még abban az évben októberben átvette a Szegedi Városi Színház vezetését. 1873-tól három éven át Miskolcon, 1876 és 1878 között Győrben állt társulat élén. 1881 januárban az ő együttese nyitotta meg az eperjesi színházat. 1883-ban nevét Mosonyira magyarosította. 1886 telétől 1888 tavaszáig a Temesvár–Pozsonyi színikerület ig.-ja volt. 1888–89-ben Aradon próbálkozott utoljára színházvezetéssel, sikertelenül, majd Szegedre vonult vissza zongoratanárnak és karmesternek. A pénzzel soha nem törődött igazán. A vidéki színészet legjobbjait szerződtette magas bérért, s az előadások díszletei is pazarok voltak, melyek végül is csődbe juttatták.

M.A. 1870–73: Szeged; 1871. nyár: Eger, Pécs, Zombor; 1872. nyár: Makó, Gyula, Nagyszombat; 1873. nyár: Temesvár; 1873–75: Miskolc, nyaranta: Eger, Ungvár; 1876–78: Győr, nyaranta: Nyíregyháza, Gyöngyös, ill. Sopron, Pápa, ill. Sopron; 1880–83: Arad, Nagyvárad; 1883–84: Szabadka; 1884: Temesvár (Molnár György művezetésével); 1884–85: Nagybecskerek, Zombor; 1886–88: Temesvár, Pozsony.