# Frankenburg Adolf

(Németkeresztúr, 1811. nov. 11.–Eggenberg, Ausztria, 1884. júl. 3.): színész, író, lapszerkesztő, kritikus. 1828–29-ben Földi néven színész volt Győrött, Komáromban és Esztergomban. 1833–1840 között négy német komédiát írt, ezeket Pest-Budán, Pozsonyban, Aradon és Temesvárott játszották. 1839–40-ben a Pesther Tageblatt kritikusaként bírálatokat írt a Pesti Magyar Színház előadásairól. 1843-ban alapította és 1847-ig szerkesztette a Magyar Életképek c. divatlapot (1844–1848 között Életképek), amely 1846. okt. 24-től a Nemzeti Színház hivatalos közlönye volt. 1845–47-ben a Nemzeti Színház drámabíráló bizottságának tagja volt. Könyve: Emlékiratok 1–3 (Pest, 1868).