# Törzs Jenő

(Bp., 1887. ápr. 23.–Bp., 1946. febr. 1.): színész. 1906-ban fejezte be tanulmányait a SzAk-n, majd a Thália Társaság tagja lett. 1907-től 1923 őszéig a Magyar Színházban, az 1923–24-es évadban a Renaissance, majd az évad végén, ill. az 1924–25-ös évadban a Belvárosi Színházban játszott. 1925. szept.–nov.-ben a Vígszínház tagja. Ezután 1929 őszéig ismét az Izabella téri színházban játszott. Az 1929–30-as évadtól három éven át a Vígszínházban lépett fel. 1932 őszétől 1940. szept.-ig újra a Magyar Színházban szerepelt. 1941-től 1945-ig nem lépett színpadra. 1945-ben a Nemzeti Színház szerződtette, amelynek haláláig tagja volt. Törzs Jenő a Thália Társaság Ibsen-, Heijermans-, Gorkij-előadásain tűnt fel új, bensőséges játékstílusával. A Thália produkcióiban kapott feladatok a Magyar Színház előadásainak főszerepeivel folytatódtak. Jellegzetes szerepköre az Izabella téren a klasszikus drámák hősszerepei, társadalmi drámák és vj.-ok hódító, elegáns figurái. Emellett karakterfeladatokat is kapott. A Víg-, a Renaissance és a Belvárosi Színház elsősorban a két utóbbi szerepkörben foglalkoztatta. Alakításait lenyűgöző szuggesztivitás, tudatos mértéktartás, mély átélőképesség jellemezte. F.Sz. Rank (Ibsen: Nóra); Ferenc, reichstadti herceg (Rostand: A sasfiók); Hamlet (Sh.); Faust (Goethe); Blanco Posnet (Shaw: Blanco Posnet elárultatása); Kelemen (Molnár F.: A farkas); Peer Gynt (Ibsen); Csacsinszky (Szép E.: Lila ákác); Agárdi Péter (Heltai J.: A néma levente); III. Richárd (Sh.); Nyukin (Csehov: A dohányzás ártalmasságáról). Könyve: Fekete futár (regény, 1920). – Ir. Staud G.: T. J. (adattár, 1961).

TÖRZS JENŐ – Hamlet (Sh.)