# Császár Imre

(Kaposvár, 1864. aug. 27.–Bp., 1933. szept. 18.): színész. 1885-ben végezte el a SzAk-t. 1885-ben Kolozsvárott, 1886-ban Aradon Krecsányi Ignácnál szerepelt. 1887-től volt tagja a Nemzeti Színháznak, 1907-ben örökös tag lett. 1894-től a SzAk tanára volt. Szerelmes, bonviván és szalonszerepeket játszott. Játékát előkelő, hideg távoltartás és humor jellemezte. F.Sz. Bezerédy (Berczik Á.: Himfy dalai); Liliomfi (Szigligeti E.); Schaunard (Barrière–Murger: Bohém világ); Mercutio (Sh.: Rómeó és Júlia); Lucifer (Madách I.: Az ember tragédiája); Simonyi óbester (Martos F.). Játszott a Leánybecsület (1923) c. filmben. A SzAk számára elméleti műveket is írt. Könyvei: A művészetről (1894); A színész alkotása (1897); Élet és művészet (1897); A színjátszás művészete (1909); A színjátszás elmélete (1914). Színdarabja: Bűnös szerelem (1899). – Ir. Bálint L.: Művészbejáró (1964).