# Rozsos István

(Bp., 1944. júl. 6.– ): énekes (tenor). 1963–1969 között végezte tanulmányait a Zak-n Révhegyi Ferencné irányításával. Tanulmányai befejeztével az Operaház szerződtette, ahol 1967-ben – még főiskolásként – debütált R. Strauss: Ariadne Naxosban c. operájának Scaramucciojaként. 1984–86-ban a németországi Osnabrück vendégénekese volt. Számos Haydn-opera hanglemezfelvételének közreműködője. Sokoldalú színészi játéka, zenei-technikai felkészültsége révén a társ. egyik legkiemelkedőbb karaktertenorja. A klasszikus operarepertoár éneklése mellett jelentős szerepe van a 20. sz.-i repertoár bemutatásában. 1990-ben Liszt Ferenc-díjat kapott. F.Sz. Don Carlos (Verdi); Dávid (Wagner: A nürnbergi mesterdalnokok); Pedro (D’Albert: A hegyek alján); Pinkerton (Puccini: Pillangókisasszony); Festő (Berg: Lulu); Sporting Life (Gershwin: Porgy és Bess).