# színházi elektroakusztika

a korszerű színházat összetett színházi elektroakusztikai rendszer hálózza be. A hatáshang-berendezés a nézőtéren, elsősorban a színpadnyílás környezetében elhelyezett hangsugárzók közvetítésével zenei, zörejeffektusok bejátszásával dramaturgiai funkciót lát el. Hanginformációkkal kiegészíti, hangsúlyozza, hangulatilag befolyásolja a látott színpadi környezetet, eseményeket. Szintemelés szükséges, ha kedvezőtlen akusztikai jellemzők miatt a természetes hang a színpadról nem jut el megfelelően minden nézőhöz. A színpadtérben is számos hangsugárzó van elhelyezve. Az ügyelői hívó- és utasítórendszer az előadásban közreműködők időben történő felkészítését, mozgósítását szolgálja. A közönség tájékoztatása, esetenként hangulati felkészítése is a színházi elektroakusztika eszközeivel történik. A színházi elektroakusztika különösen előtérbe került a nagyszabású, zeneileg igényes musicaleknél, mennyiségi és minőségi vonatkozásban egyaránt. A korábbi hangszigetelt, nézőtér mögötti vezérlőfülkéből – a hangzás megítélése, a beavatkozás lehetősége érdekében – a vezérlő- és keverőpultok egyre gyakrabban a nézőtérre települnek ki.