# Sepsiszentgyörgyi Nemzetiségi Színházi Kollokvium

1978-ban rendezték meg Sepsiszentgyörgyön az első Nemzetiségi Színházi Kollokviumot, amelyen egy-két élvonalbeli román színház mellett a romániai magyar és német együttesek vettek részt, valamint a bukaresti Jiddis Színház társulata. A rendezvény, amelyet eredetileg kétévenként megismétlődő színházi seregszemleként hirdettek meg, azzal a céllal jött létre, hogy segítse a nemzetiségi társulások felzárkózását az európai színházi mozgalom élvonalába került bukaresti román színházakhoz, és szolgálja a tapasztalatcserét, a kölcsönös jobb megismerést. Lazítani igyekezett a túlközpontosított ellenőrzési és cenzúrázási rendszert. Az 1980-as második kollokviumot és az utána következő fejleményeket bizonyára túlzott nagylelkűségnek minősíthette a hatalom, mert többszöri halogatás után végül is lemondott a soron következő összejövetel megszervezéséről. Az 1989-es dec.-i eseményeket követően 1992-ben került sor újra a Sepsiszentgyörgyi Nemzetiségi Színházi Kollokvium megrendezésére szélesebb keretek között, immár nemcsak a romániai, hanem a felvidéki, kárpátaljai, délvidéki m. együtteseket is felvonultatva, s a német és a jiddis társ.-ok mellett szlovák, ukrán és a Kárpát-medencében együttélő más népek színházi kultúrájának bemutatkozására és megmérettetésére is lehetőséget nyújtva.