# Fejér István

(Kassa, 1911. ápr. 25.–Bp., 1976. febr. 26.): újságíró, lapszerkesztő, színigazgató. Műszaki főiskolán szerzett diplomát Prágában, majd 1934-től Emil Burian D 34 nevű avantgárd prágai színházában dolgozott. 1936-tól 1938-ig a Magyar Nap c. lapnál újságíró. 1940-től Mo.-on élt. 1945–48-ban a Munkás Kultúrszövetség kulturális szakosztályának vezetője, majd országos alelnöke. A szövetség Művelt Nép Kiadójának szerk.-je. 1948–1956 között a Színház és Mozi szerk.-je, 1957-ben a Film, Színház, Muzsika első főszerk.-je. 1958–1967 között a Vidám és Kis Színpadon ig. Jeleneteit, vígjátékait az ország több színházában játszották. 1958-ban József Attila-díjat kapott. F.M. Egy marék boldogság (1950); Bukfenc (1955); Irány Caracas (Kállai I.-nal, 1957); Bekötött szemmel (1958); Tudni illik, hogy mi illik (1966); Lehet valamivel kevesebb? (1967); Humor áll a házhoz (kabaréjelenetek, 1973).