# Nemes Levente

(Medgyes, 1939. szept. 16.– ): színész, színházigazgató. 1962-ben végzett a marosvásárhelyi Szentgyörgyi István Színművészeti Intézetben. Tizenegy éven át a város színháza, majd 1973-tól kezdve a sepsiszentgyörgyi Állami Magyar Színház tagja. Erőteljes, férfias egyéniség. Szerepeit szikár eszközökkel és nagy bensőségességgel építi fel. Humora szarkasztikus, célbataláló. Önálló előadóestjei a 70–80-as években emlékezetes művészi eseményekké váltak. Gyakran lép fel a bukaresti rádió m. nyelvű adásaiban. Nemegyszer vállalja pódiumműsorok rend.-i feladatát. Móricz Zsigmond Erdély-trilógiájából Sylvester Lajossal együtt dramatizált változatot készített A boszorkány címmel. 1992 óta a sepsiszentgyörgyi színház ig.-ja. F.Sz. Dósa Elek (Németh L.: A két Bolyai); Starkey (Heller: Bombáztuk New Havent); Kálvin (Sütő A.: Csillag a máglyán); Kósa (Tamási Á.: Hullámzó vőlegény); X (Mrożek: Emigránsok); Petur bán (Katona J.–Illyés Gy.: Bánk bán). Előadóestjei: Testamentum (Arghezi); Dózsa György (Székely J.); Eszmélet (József A.).