# Tóth Ede

(Putnok, 1844. okt. 14.–Bp., 1876. febr. 26.): színész, színműíró. Sok nyomorgás után iskoláit abbahagyva 1864. febr.-ban Kisvárdán beállt Fehér Károly társ.-ába. Először színlaposztó volt, majd Lantos Ede néven kisebb szerepeket is játszott. 1864 telén Eperjesen Kétszery Józsefhez szerződött. Nélkülözve járta az országot kisebb társ.-okkal 1874-ig. Sebes beszéde, visszafogott arcjátéka, igénytelen alkata miatt nem jutott jó szerepekhez, így rendezőséggel, titkársággal kellett beérnie. Éveken át rendületlenül próbálkozott az írással is, de tehetségét addig nem fedezték fel, míg 1874-ben meg nem írta A falu rossza c. színművét, mellyel elnyerte a 100 arany értékű Nemzeti Színházi pályadíjat. Egy csapásra híressé vált. 1875-ben jelmeztári felügyelőnek szerződtették a Nemzeti Színházhoz. A sok nélkülözés azonban annyira megrongálta egészségét, hogy kifejlődött tüdőbaján már nem lehetett segíteni. Azonban rövid munkásságával is új lendületet tudott adni a népszínműnek. F.M. A kintornás család (1866); Schneider Fáni (1872); A tolonc (1876); A névtelen hősök (1880). – Ir. Szántó K.: T. E. (1886); Papp K.: T. E. élete és művei (Kolozsvár, 1894); Szepessy L.: T. E. népszínművei (1914); Szabó E.: Népszínmű-irodalmunk néhány kérdése (1954).

M.A. 1865: Rozsnyó, Huszt; 1866: Putnok, Kápolna, Pest, Eger, Jászkisér; 1867: Nógrád megye; 1868: Miskolc, Sárospatak; 1870: Szatmár, Ungvár; 1871: Dunaföldvár, Vác, Szolnok, Szatmár; 1872: Nagyszalonta, Nyíregyháza (?), Győr; 1873: Pápa, Komárom, Losonc, Rozsnyó; 1874: Győr, Esztergom, István téri Színház.