# Csernovits Péter

(Mácsa, 1810. márc. 13.–Fény, 1892. ápr. 27.): mecénás. 1837-ben öt részvényt jegyzett a Pesti Magyar Színház javára. Az 1840-es években a Nemzeti Színház páholybérlője volt. 1847-ben Arad vármegye m. színházi bizottságának elnöke. A szabadságharcban délvidéki kormánybiztos volt. 1850–1856 között az aradi m. színészet pártfogójaként biztosította a Délvidék színházi ellátását. 1862-ben a miskolci színházat támogatta. – Ir. Váli B.: Az aradi színészet története (1889, 60–89.); Varsányi Péter I.: Szerbek és magyarok között a Tisza mentén. Cs. P. politikai pályája (Békéscsaba–Szeged, 1988).