# Los Angeles magyar színészete

szétszórt próbálkozások után 1962-ben szervezték meg a Magyar Operettszínházat, amelynek Verebes Ernő lett a vezetője. Műsorukon szerepelt Molnár Ferenc Liliom és A testőr c. darabja, Huszka Jenő Gül Baba c. operettje, és Geyer Végre egy úriasszony c. zenés játéka. A társ. tagja volt Turóczy Gizi, Sugár Károly, Rózsa Nándor, Tabányi László, Kenedi Éva, Cserhalmi Éva, Veress Marika, majd Máté Jenő, Hlatky Edit, Nánay Mari. Vendégként lépett fel náluk Szörényi Éva, Bársony Rózsi és Naszódy Sándor. Rendezőként Lendvay Lajos segítette őket. 1965-ben Bólya Zoltán impresszárió kezdte szervezni az együttes munkáját. A kint élő m. művészek közül vendégként Barabás Sári, Hlatky Edit és Szörényi Éva lépett fel itt. Ekkor kezdődött hazai művészek – Latabár Kálmán, Feleki Kamill, Bilicsi Tivadar, Petress Zsuzsa és mások – vendégjátéka. 1969-ben Kazal László és Balogh Erzsi lépett fel. – 1987-ben újraindult Los Angeles magyar színészete. Óss Enikő és Varga Tibor, az Erdélyből érkezett színészházaspár, Szemethy Péter és Mária közreműködésével kezdeményezte a magyar nyelvű előadásokat. 1988-ban felvették a Thália Stúdió nevet. Bemutatták Molnár Ferenc Liliom és Olympia c. darabját, Tabi László Spanyolul tudni kell, Szakonyi Károly Adáshiba, Scarnicci–Tarabusi Kaviár és lencse, Emőd Tamás Két lány az utcán c. vígjátékokat. Az előadásokat Varga Tibor rendezte.