# Láng Boldizsár

(Miskolc, 1822. nov. 15.–Élesd, 1890. febr. 7.): színész, színigazgató, rendező. 1841-ben lett színész apja, Láng Lajos társ.-ánál, ahol anyja, Csepreghy Anna is játszott. 1852-ig részben nála, részben más ig.-óknál volt, főként Kelet- és Északkelet-Mo.-on. 1849-ben az Országos Honvédelmi Bizottmány futára. 1852–1868 között színig. és rend. Visszavonulása után tisztviselő lett a debreceni pénzügyi igazgatóságnál. Szeles gavallérok alakításával kezdte pályáját. Később olykor drámai szerepeket is vállalt, de sikereit komikusként aratta. Képzett hangja és zenei műveltsége révén népszínművekben is emlékezetes alakítást tudott nyújtani. Cikkeiben (Magyar Sajtó, 1858. 45. sz. és Hon, 1865. 237. sz.) a vidéki színészet érdekvédelmének megszervezése mellett foglalt állást. Népszínművé dolgozta át az Angyal Bandi-történetet (1850). F.Sz. Hajlósi (Nagy I.: Tisztújítás); Mazeppa (Słowacki–Drake); Ephesusi Dromio (Sh.: Tévedések vígjátéka); Sugár Laci (Szigeti J.: A vén bakancsos és fia, a huszár); Peti (Eötvös J.–Szigeti J.: Viola); Szapolyai (Jókai M.: Dózsa György); Liliomfi (Szigligeti E.).