# Péchy Blanka; Greiner

(Pécs, 1894. szept. 21.–Bp., 1988. júl. 6.): színésznő, előadóművész, író. 1913–14-ben fellépett a Nemzeti Színházban, majd a SzAk elvégzése után 1914-től 1916-ig a Vígszínházban, 1916–18-ban, ill. 1921-től a Magyar Színházban, 1919-ben az UNIO Rt. színházaiban volt szerződése. 1920-ban az Új és a Madách Színház, 1921-ben a Pódium tagja volt. 1926–1928 között a Belvárosi Színházban játszott. Közben 1928-ban hét évre Max Reinhardt mellé szegődött, 3 évig a Theater in der Josefstadt szerződtette. Elvégezte Reinhardt Rendezői Szemináriumát is, közben hazajárt vendégszerepelni. Szinte valamennyi fővárosi színházban játszott. 1930–31-ben a Vígszínház, 1932-ben a Belvárosi Színház tagja volt. 1935-ben végleg hazatért. 1936-ban a Magyar Színház, 1938-ban a Vígszínház szerződtette. 1945-ben rövid ideig újra a Belvárosi Színházban, majd 1945–1948 között a Nemzeti Színházban játszott. 1948-ban tagja volt az Állami Madách és a Belvárosi Színháznak. 1948–51-ben a bécsi m. követség kulturális tanácsosa és a Collegium Hungaricum igazgatója volt. 1951–1955 között és 1957–59-ben A Magyar Néphadsereg Színházának tagja. 1955-ben a József Attila Színházban, 1957-ben az Irodalmi Színpadon lépett fel, végül 1961–1970 között újra a Vígszínház tagja, bár 1964-ben nyugalomba vonult. 1962-től a Zak-n színpadi beszédet tanított, ugyanebben az évben alapította a Kazinczy-díjat. Mint előadóművész főként Ady Endre és kortársai népszerűsítésén fáradozott. Jóságos, megbocsátó, méltóságát őrző asszonyok szerepeivel tűnt ki. Filmezett is. 1959-ben érdemes művész lett. F.Sz. Eta (Földes I.: Künn a bárány, benn a farkas); Ingrid (Ibsen: Peer Gynt); Násztya (Gorkij: Éjjeli menedékhely); Ilonka (Molnár F.: A vörös malom); Liza (Tolsztoj: Élő holttest); Az ápolónő (Maugham: A szent láng); Lehotay Mária (Karinthy F.: Holnap reggel); Vera Mihajlovna (Afinogenov: Kisunokám); Mama (Mesterházi L.: Pesti emberek); Vronszkája (Tolsztoj: Karenina Anna). Fordítása: Afinogenov: Kisunokám. Könyvei: Jászai Mari (1958); Regény (1963); Hűséges hűtlenek (1969); Beszélni nehéz! (1974); Este a Dunánál (1977).

PÉCHY BLANKA