# Bretán Miklós; Bretan, Nicolae

(Naszód, 1887. márc. 25.–Kolozsvár, 1968. dec. 4.): énekes, rendező, zeneszerző. Iskoláit magyarul, románul és németül végezte. Felső zenei és drámai tanulmányait Kolozsvárott, Bécsben és Bp.-en folytatta. 1912-ben operaénekesi oklevelet kapott, majd Polgár Károly pozsonyi társ.-hoz szerződött. Operák és operettek mellett prózai színdarabokban is fellépett. 1917-től 1922-ig a Kolozsvári Nemzeti Színházban játszott, majd a kolozsvári Román Opera tagja lett. 1944–45-ben a kolozsvári Városi Színház román tagozatának ig. Következetesen síkra szállt Erdély háromnyelvű kultúrájának ápolásáért. Zeneszerzéssel is foglalkozott. Esthajnalcsillag, valamint a Gólem lázadása c. művét a kolozsvári m. színház is bemutatta. 1924 dec.-ében román, német és m. költők verseit – Petőfi, Vörösmarty, Ady, Kosztolányi – zenésítette meg. Huszonegy Ady Endre-vers megzenésített változatát 1944 után a román Electrecord hanglemezgyár adta ki. – Ir. Tiszatáj, 1984, 6. sz., 1987, 3. sz.