# Spannraft Ágoston

(Cegléd, 1855. aug. 4.–Rákosszentmihály, 1910. ápr. 14.): díszletfestő, tervező. 1875-ben került a Nemzeti Színházhoz Lehmann Mór segédjeként. Ösztöndíjjal Bécsben a Képzőművészeti Főiskolán, majd Carlo Brioschi műhelyében tanult. 1881. szept.-től 1891. dec. végéig a Nemzeti Színház, ill. az Operaház főfestője, díszlettervezője. Az előbbinek 237 produkcióhoz 469 tervet, az utóbbinak 138 bemutatóhoz 330 tervet készített. 1883-ban ő valósította meg Paulay Ede elképzelései szerint Az ember tragédiája első előadásának díszleteit. A meiningeni stílus historizmusához igazodott részletgazdag – akvarell táblaképeken megfogalmazott – terveiben. F.T. Meyerbeer: Hugenották (1884); Wagner: Tannhäuser (1885); A bolygó hollandi (1888); Giordano: André Chénier (1897); Hűvös I.: A csodaváza (1908). – Ir. Keresztúry D.–Staud G.–Fülöp Z.: A magyar opera- és balettszcenika (1975).