# Lavotta Károly; Lakmanyuk

(Kolozsvár, 1926. máj. 12.– ): színész. A kolozsvári Bolyai Egyetemen és a Magyar Művészeti Intézetben tanult, diplomát a filológiai kar magyar nyelv és irodalom szakán szerzett 1955-ben. 1953-tól a sepsiszentgyörgyi Állami Magyar Színház, 1954–1966 között a marosvásárhelyi társ., azt követően pedig 1981-ig, nyugdíjazásáig a nagyváradi Állami Színház tagja volt. Drámai hősöket és intrikusokat alakított. F.Sz. Starbuck (Nash: Az esőhozó ember); Proctor (Miller: A salemi boszorkányok); Lennie (Steinbeck: Egerek és emberek); Tipătescu (Caragiale: Az elveszett levél); Bellarmini bíboros (Maróti L.: Az utolsó utáni éjszaka); Helpack (Wolf: Mamlock professzor).