# Föld Aurél; Feld

(Bp., 1877. okt. 6.–Bécs, 1970. nov. 17.): újságíró, színházigazgató, fordító. Feld Zsigmond fia. Pályáját a Magyarország c. lapnál kezdte, s az egyik legnevesebb riporter lett. Atyja színházánál az 1900-as évektől az I. világháborúig mint dramaturg-ig. működött. 1910-ben a Kamarajátékok néhány bem.-ját rendezte. Harcolt az I. világháborúban. 1919-ben Bécsbe költözött, ahol lótenyésztéssel foglalkozott. 1932-ben visszatért Bp.-re. 1932–33-ban a Labriola Színház műv.-i ig.-ja lett. 1932-től 1934-ig a Király, 1934-től 1939-ig a Városi, 1935–36-ban a Royal Színházat vezette. Ezután ismét újságírással foglalkozott. 1957-ben Ausztriába költözött. Több művet fordított m. nyelvre. Fordításai: Asch: A megváltó (1900); Lehár F.: A pesti nők (Mérei A.-fal, 1903); Reimann: A gépírókisasszony (1908).