# Réthey Lajos

(Bp., 1860–Bp., 1940): színész. Jogi, majd bölcsészeti tanulmányok után 1884-ben végezte el a SzAk-t. A Várszínházban lépett először színpadra Feleky Miklós társ.-ában. 1887-ben Aradra ment, 1889-ben Makó Lajoshoz szerződött, majd tizenhét évig Krecsányi Ignác társ.-ánál játszott. 1906-tól a Magyar Színház tagja volt. 1921–22-ben a Renaissance, majd 1929-ig ismét a Magyar Színházban lépett fel. 1929-ben nyugalomba vonult. Elsősorban mint jellemszínész volt kiváló. Híresek voltak nagy gonddal készített maszkjai és parókái. F.Sz. Titkár (Molnár F.: A farkas); Csihás (Bíró L.: Sárga liliom); A cukor (Maeterlinck: A kék madár).