# Gyimesi Kálmán

(Csenger, 1933. máj. 13.– ): énekes (bariton). 1957–62-ben a Zak ének- és operaszakán tanult Lendvay Andornál, majd 1962-ben Gina Cignanál Olaszországban, 1962 óta a Szegedi Nemzeti Színház magánénekese. Széles körű repertoárja egyaránt felöleli a klasszikus-romantikus és modern operák főszerepeit. Sikerrel vendégszerepelt Ausztriában, Belgiumban, Németországban, Olaszországban és a szomszédos országokban. Liszt Ferenc-díjas (1969), Bartók Béla–Pásztory Ditta-díjas (1989), érdemes művész (1982). F.Sz. Rigoletto (Verdi); Luna gróf (Verdi: A trubadúr); Don Carlos (Verdi: A végzet hatalma); Almaviva (Mozart: Figaro házassága); Don Giovanni (Mozart); Guglielmo (Mozart: Così fan tutte); Marcel (Puccini: Bohémélet); Scarpia (Puccini: Tosca).