# Domján Edit

(Bp., 1932. dec. 25.–Bp., 1972. dec. 26.): színésznő. A SzAk elvégzése után 1954-től a Szegedi Nemzeti Színház tagja lett. 1961–63-ban a Petőfi Színházban játszott, majd egy évadot a Nemzeti Színházban töltött. 1964-től váratlanul bekövetkezett tragikus haláláig a Madách Színház művésznője volt. Pályája kezdetén, Szegeden elsősorban szubrettszerepekben lépett színpadra, amelyekben jól kamatoztathatta kellemes hangját és harmonikus mozgását. Később is vj.-i figurákat alakított. Ezekben a szerepekben érvényesültek legjobban utánozhatatlan kis gesztusai, karikírozó képessége, tiszta, bensőséges lírája és nem utolsósorban vonzó nőiessége. Kiemelkedő sikerei voltak Molnár Ferenc Üvegcipő c. művének Irmája és Achard A bolond lány c. darabjának címszerepe. Korán, 1960-ban kezdett filmezni, majd a televízió is gyakran foglalkoztatta. 1965-ben Jászai Mari-díjat kapott. F.Sz. Stázi (Kálmán I.: A csárdáskirálynő); Checca (Goldoni: Csetepaté Chioggiában); Puck, Titánia (Sh.: Szentivánéji álom); Polly (Brecht–Weill: Koldusopera); Diana (Lope de Vega: A kertész kutyája); Juli (Molnár F.: Liliom); Colombe (Anouilh); Célimène (Molière: A mizantróp); Tóth Hermin (Szomory D.: Hermelin); Clodia (Füst M.: Catullus); Mirandolina (Goldoni: A fogadósné); Natasa (Gorkij: Éjjeli menedékhely); Candida (Shaw). – Ir. Kárpáti Gy.: D. E. (1987, Zeneműkiadó); D. E. Emlékkönyv (szerk.: B. Fábri M., 1992, Magazin Kiadó).

DOMJÁN EDIT – Gábor Miklóssal Tóth Hermin
(Szomory Dezső: Hermelin)