# Somogyi Nusi; Anna

(Bp., 1884. márc. 3.–Bp., 1963. okt. 8.): színésznő. Az Országos Színészegyesület Színészképző Iskolájának növendéke volt. 1907-ben Kecskeméten lépett színpadra Mariházy Kövér Miklós társ.-ánál. A következő évben Rott Sándor hívta szerepelni. Nyaranta a Jardin de Paris-ban is fellépett. 1910-ben a szegedi Vígszínpadhoz szerződött. 1913-ban a Budapesti, 1914-ben a Király Színház, 1915–18-ban a Télikert szerződtette. 1916-ban a Vígszínház társ.-ával a Népoperában vendégszerepelt. 1919-től ismét a Király Színházban lépett fel, közben 1923–25-ben a Blaha Lujza Színház tagja volt, de fellépett 1926-ban a Városi Színház, 1927-ben a Royal Orfeum színpadán is. 1928-ban Bécsben vendégszerepelt. 1928–30-ban a Budapesti Színház hívta meg. Gyakran szerepelt 1931–1935 között a Fővárosi Operettszínház és 1933–1940 között a Royal Orfeum, Royal Revü, ill. Royal Színház színpadán, de 1929–30-ban és 1932-ben fellépett a Budai Színkörben, 1933-ban, 1934-ben, 1936-ban a Kamara Színházban, 1935-ben a Magyar, 1936-ban, 1937-ben, 1938-ban, 1944-ben az Erzsébetvárosi és 1937-ben a Városi Színházban is. 1939-ben a Márkus Parkszínház, 1941-ben a Madách, 1942-ben a Vidám Színház tagja volt. 1943–44-ben, valamint 1946-tól 1949-ig többször ismét a Fővárosi Operettszínház vendége volt, melynek 1954 után tagja lett. A háború után főként vidéken szerepelt, de 1947-ben a Medgyaszay Színház, 1951-ben a Kisvarieté, 1951–52-ben a Népvarieté tagja volt. 1957–1959 között a Blaha Lujza Színházban is játszott. 1960-ban nyugalomba vonult. Szubrett és komika, később kitűnő táncos primadonna volt. F.Sz. Gretl (Lehár F.: Kék mazúr); Rica Maca (Zerkovitz B.: Csókos asszony); Illésházy Ágota (Huszka J.: Lili bárónő); Diana (Huszka J.: Aranyvirág); Elvira (Eisemann M.: Bástyasétány 77); Amália (Lajtai L.: Három tavasz); Borbás Mihályné (Fényes Sz.: Két szerelem).

SOMOGYI NUSI