# Csányi Árpád

(Medgyesegyháza, 1929. nov. 23.– ): díszlettervező. Bp.-en az Iparművészeti Főiskolán tanult Oláh Gusztáv növendékeként. 1954–1956 között a Fővárosi Operettszínház, 1956-tól 1968-ig a debreceni Csokonai, ezt követően 1989-ig a Nemzeti Színház tagja, tervezőművésze volt. Több fővárosi és vidéki színháznak is tervezett. Romantikus vagy szürrealista festőiség, konstruktív, cselekményt, kort, gondolatokat, érzéseket kifejező térépítkezés jellemzi. Jászai Mari-díjas (1960, 1976), érdemes (1978) és kiváló művész (1986). F.T. Verdi: Aida; Dürrenmatt: Az öreg hölgy látogatása; Sh.: Athéni Timon; Katona J.: Bánk bán; Maróti L.: Az utolsó utáni éjszaka; P. Weiss: Hölderlin; Vörösmarty M.: Csongor és Tünde; Goethe: Faust I.; Sütő A.: A szuzai menyegző; Katona–Spiró: Jeruzsálem pusztulása; Száraz Gy.: A nagyszerű halál. – Ir. Bőgel J.–Jánosa L.: Scenographia Hungarica (1983).