# Kassákné Simon Jolán

(Újpest, 1885. máj. 31.–Bp., 1938. szept. 25.): színésznő. Rózsahegyi Kálmán színiiskoláját végezte 1917-ben. Feld Irén társ.-ánál, a Budai Színkörben kezdte a pályát, majd 1918–20-ban Bárdos Artúr a Belvárosi Színházhoz szerződtette. 1920-tól emigrációban – Bécsben, Prágában, Kassán, Érsekújváron, Ungváron és Berlinben – a Ma folyóirat estjein, matinéin dadaista költők verseit szólaltatta meg. 1926-tól az 1930-as évek elejéig Bp.-en munkás szavalókórusokat vezetett: Gutenberg Társaság, Nyomdász Szavalókórus, Munka-kör. Mint előadóművész, a modern – futurista, expresszionista, dadaista – irányok, a „szómágikus” szavalóstílus képviselője volt. F.Sz. Henschelné (Hauptmann: Henschel fuvaros); Az anya (Strindberg: Hattyúvér); Erzsi (Földes I.: Terike).