# Dalnoki Viktor dr.

(Nagyvárad, 1868–Bp., 1955. febr. 13.): énekes (bariton), színész, rendező. Apja Dalnoki Béni. Orvosi tanulmányait énektanulmányaival párhuzamosan folytatta Bp.-en. Pályafutása során mindkét területen működött. Bécsben és Berlinben tanult énekelni. 1900–02-ben fellépett Pozsonyban, majd a Népszínházban játszott és rendezett, innen a Magyar Színházhoz, végül a bécsi Operaházhoz szerződött. 1903-tól 25 évig az Operaház magánénekese Bp.-en. 1919–20-ban rendezőként is tevékenykedett. 1928-tól a Városi Színház főrend.-je volt. Énekesként elsősorban a buffo-szerepkörben aratott sikert. Jó érzékű, kiváló rend., felfedezettje Németh Mária, Székely Mihály, Környei Béla. F.Sz. Schaunard (Puccini: Bohémélet); Frank (ifj. J. Strauss: A denevér); Masetto (Mozart: Don Juan); Beckmesser (Wagner: A nürnbergi mesterdalnokok); Napóleon (Kodály Z.: Háry János). F.R. A szevillai borbély (Rossini); A bolygó hollandi (Wagner); A tükör (Siklós A. pantomimja).