# biztonsági berendezések

a színpadtérben dolgozók és a nézők biztonságát, a pánik megelőzését szolgáló eszközök, berendezések. A 8 m-t meghaladó belmagasságú színpadok színpadnyílását 1,5 óra tűzállóságú biztonsági (vas) függöny zárja le, melyet veszély esetén az elektromos hálózati betáplálástól függetlenül le kell tudni engedni. A záporberendezés a színpad teljes területét el tudja árasztani, 7,5 m2-enként, percenként 60 l vízzel, 5 percen keresztül. A füstelvezetők a színpad és a nézőtér fölött a tűz esetén keletkező égéstermék elvezetésére szolgálnak. A tűzszakaszhatárokon tűzgátló ajtók vannak. A színházépületben tűzjelző rendszer és megfelelő számú tűzcsap van. Esetleges áramkimaradás esetére a biztonsági, ill. a kijáratmutató vészvilágítás teszi lehetővé a közönség tájékozódását.