# Szentesy Vilma

(Nagyvárad, 1854. aug. 20.–Bp., 1927. márc. 18.): operett- és népszínmű primadonna. 1874–75 fordulóján Sztupa Andornál lépett a színpadra. 1878-ban Szabadkán Rónaszéky Gusztáv felesége lett, továbbiakban Rónaszékyné néven lépett fel. Az 1880-as évek végén elvált tőle, s hozzáment Tauffer Ernőhöz; 1892–99 közt nem szerepelt. 1899-ben Leszkaynál tűnt fel újra az aradi társ.-ban (ekkor már Bizza Károly felesége), majd leszerződött 1901 őszén Szendrey Mihályhoz. Az ő társ.-ánál működött nyugdíjazásáig, 1913. júl.-ig. A vidéki színészet ünnepelt, szépségéről is híres primadonnája, koloratur énekesnője volt. F.Sz. Manola (Lecocq: Nap és Hold); Szilaj Kata (Lukácsy: Vereshajú); Parthené herceg (Lecocq: a kis herceg); Lizbet (Planquette: Rip van Winkle).

M.A. 1875: Máramarossziget; 1876: Miskolc; 1877: Szabadka; 1879: Szeged; 1880: Máramarossziget; 1880–84: Arad, Szabadka; 1884–87: Kolozsvár; 1887: Kassa; 1888–89: Szeged; 1890: Székesfehérvár; 1891: Szeged; 1892: Veszpréminé, Budai Színkör; 1899–1901: Arad; 1901–13: Szendrey Mihály.