# Uránia Tudományos Színház

(1899–1916): Budapesten, a Kerepesi (ma Rákóczi) út 21. sz. alatti Rimanóczy házban működő vállalkozás. Az orfeum céljára készült épületet Schmall Henrik tervezte mór stílusban, s benne 1893-tól az Oroszy Caprice, ill. az Alhambra mulató működött. 1899 elején nyitott a Küzdelem az északi pólusért c. előadással, a későbbiekben A tenger, Az orosz–japán háború, Dalmácia, Páris 1900-ban, A táncz, A 19. század, Amerika, Mesés India, Az orosz Riviéra és a Kaukázus, „1848”, a szabadságharc története c. vetített, ill. mozgóképekkel illusztrált ismeretterjesztő előadások szerepeltek programján, de itt vendégszerepelt az Oberammergaui Passiójátékok együttese is 1911-ben. Mint tudományos színház, 1916-ban megszűnt. 1905-től az épületben a SzAk tartotta vizsgaelőadásait. – Ir. „Uránia” Magyar Tudományos Színházegylet és Részvénytársaság prospektusa és aláírási felhívása (1908); Sz.A.: Az Uránia-tudományos színház (Athenaeum Nagy Képes Naptára, 1903, 1909); Az Uránia Magyar Tudományos Egyesület alapszabályai (1908).