# Kovács Kató

(Bp., 1923. ápr. 3.–Bp., 1981): színésznő, bábszínésznő, énekes. Énekelni a Budapest Székesfővárosi Felsőbb Zeneiskolában tanult. Tanára Vályiné Babits Vilma. A színészmesterséget az Országos Színészegyesület Színészképző Iskolájában tanulta. 1946-tól színész, de már mint növendék 1944-ben játszott Fedák Sári partnereként az Új Magyar Színházban. A kecskeméti Katona József Színház tagja lett 1947–48-ban. 1957-től 1963-ig, majd 1974-től 1981-ig, haláláig az Állami Bábszínház tagja volt. F.Sz. Sylvia (Kálmán I.: A csárdáskirálynő); Iluska (Petőfi S.–Szilágyi D.: János vitéz); Csipkerózsika (Grimm–Ignácz R.); Királylány (Szilágyi D.: Ezüstfurulya); Claire (Gozzi–Heltai J.: A szarvaskirály); Bimbula (Darvas Sz.–Simándi J.: Elhajolni tilos).