# Harangozó Gyula, ifj.

(Bp., 1956. máj. 4.– ): táncos. 1966–1974 között az ÁBI balettnövendéke volt, majd a moszkvai Balettakadémiára járt. Itt szerzett művész diplomát 1976-ban. Az Operaház tagja 1976–1983 között, a bécsi Staatsoperben 1982–1991 között szólótáncos, eközben 1981-től 1988-ig a müncheni Bayerische Staadtsopernél is állandó vendégszólistaként lépett fel. Kiváló adottságú, tiszta és virtuóz technikájú klasszikus táncos, aki rendkívül széles repertoárral rendelkezik. Jelentős nemzetközi balettversenyeken nyert díjakat. 1977-ben Moszkvában a Legjobb Fiatal Táncos díját, 1978-ban Tokióban a Legjobb Férfitáncos díját kapta és aranyérmet. F.Sz. Ferenc (Harangozó Gy.: Coppélia); Colas (Ashton: A rosszul őrzött lány); főszerep (Fodor A.: Rossiniana); főszerep (Seregi L.: Változatok egy gyermekdalra); Herceg (Nurejev: A hattyúk tava); Albert (Alonso: Giselle); Basil (Nurejev: Don Quijote); Rómeó (Cranko: Rómeó és Júlia); Petruchio (Cranko: A makrancos hölgy).