# Haraszti Mici; Hinkelmann

(Trencsén, 1882. jún. 25.–Bp., 1964. febr. 18.): színésznő. A SzAk elvégzése után Székesfehérvárott kezdte pályáját. 1911-ben Beöthy László hívta meg a Magyar Színházba, majd a Vígszínházban játszott. 1913-tól Medgyaszay Vilma Kabaréjában lépett fel. 1915-ben az Apolló Kabaréhoz szerződött, ahol vidám jelenetekben, zenés játékokban aratott sikereket. 1928-tól a Fővárosi Operettszínház, 1932-től a Révay utcai Pesti Színház, 1937-től ismét a Fővárosi Operettszínház tagja. 1949-től sok rádiószerepet kapott. A Kamara Varieté, a Royal Revü Varieté műsoraiban is játszott. F.Sz. Júlia (Sh.: Rómeó és Júlia); Roxane (Rostand: Cyrano de Bergerac); Claire (Ohnet: A vasgyáros); Nagyhercegnő (Jacobi V.: Sybill); Iluska (Kacsoh P.: János vitéz); A főnöknő (Lehár F.: Tavaszi álom); Reinerné (Eisemann M.: Zsákbamacska).